RMK kutsub selgi aastal jõulupuud metsast ise tooma - news
"Kui kuusk on valitud õigest kohast, siis võetaksegi puu, millel ei ole niikuinii võimalust suureks kasvada," sõnas RMK peametsaülem Andres Sepp.
Riigimetsa Majandamise Keskus (RMK) pakub ka tänavu jõulude eel võimalust riigimetsast endale ise sobiv kuusepuu valida ja koju viia, vahendas BNS.
RMK peametsaülema Andres Sepa sõnul ei tasu peljata, et jõulupuu metsast koju toomisega metsale midagi halba tehakse ning eelistada seetõttu keskkonnale kahjulikku plastmassist kuuske. "Kui kuusk on valitud õigest kohast, siis võetaksegi puu, millel ei ole niikuinii võimalust suureks kasvada. Ta kas raiutakse kraavide või elektriliinide puhastamise käigus või jääb kiduma vana metsa alla. Pakkugem siis neile kuuskedele võimalust rõõmustada meid ja meie lähedasi rahulikul jõuluajal. Ühine kuusotsing on ka hea võimalus saada endale punased põsed ja tunda rõõmu koosveedetud ajast ning kogemuse, et meie kõigi ühine mets on heades kätes," rääkis Sepp.
Kuuse eest saab tasuda internetiülekandega või mobiilimaksega, enne kuuse võtmist peab puu eest olema tasutud. Kuuse hind sõltub puu pikkusest – kuni meetrine kuusk maksab kolm eurot, ühe-kuni kahemeetrine kuusk kaheksa eurot, kahe- kuni kolmemeetrine kuusk 13 eurot ja nelja- kuni viiemeetrine kuusk vastavalt 23 ja 30 eurot.